સમગ્ર પ્રસંગના મુખ્ય દાતાશ્રી રક્ષાબેન હરકિશનભાઈ મહેતાએ પોતાના સંસ્મરણો પ્રજ્ઞાચક્ષુ બાળકો સમક્ષ વ્યકત કરતા જણાવ્યું હતું કે ‘તેઓ સૌપ્રથમ ઇન્ટરનેટનાં માધ્યમ યુ-ટ્યૂબ પર સંસ્થાની વિવિધ પ્રવૃત્તિઓનો વિડિઓ જોઈ પ્રભાવિત થયા હતા. ત્યારથી જ તેઓ મનોમન નક્કી કર્યું હતું કે જ્યારે પણ ભાવનગર જવાનું થાય ત્યારે આ સંસ્થાની મુલાકાત અવશ્ય લેવી. થોડો સમય બાદ જ આ રૂડો અવસર આવ્યો અને ભાવનગર એક લગ્નપ્રસંગે જવાનું થયું. લગ્ન પ્રસંગ બાદ તેઓ તેમના બહેન શ્રી દીપાબેન અને અન્ય સબંધીઓ સાથે સંસ્થાની મુલાકાત ગોઠવી. સંસ્થા મુલાકાત દરમિયાન તેઓએ પ્રજ્ઞાચક્ષુ બાળકોની વિવિધ પ્રવૃત્તિઓ, સંસ્થાનું અલભ્ય વાતાવરણ અને કેળવણીની પધ્ધતિ જોઈ ખૂબ જ પ્રભાવિત થયા હતા. સમારોહ દરમિયાન તેમને પોતાના વક્તવ્યમાં પોતાના સ્વર્ગસ્થ ભાઈશ્રી બકુલકુમાર બળવંતરાય સંઘવીના માયાળુ અને પ્રેમાળ વ્યક્તિત્વને યાદ કરીએ તેમના સંસ્મરણો, ભાવનગર સાથે જોડાયેલી તેમની લાગણીઓને યાદગાર બનાવવા માટે અનુદાન આપવાનું નક્કી કર્યું. તેઓએ સંસ્થાની પૂર્વ મુલાકાત દરમિયાન સંસ્થાના સંચાલકશ્રી લાભુભાઈ સોનાણી દ્વારા રજૂ કરવામાં આવેલ નવા પ્રોજેક્ટના પ્રસ્તાવને ધ્યાનમાં લઇ ધ્વનિમુદ્રણ કેન્દ્રને પોતાના મોટાભાઈનું નામ આપી તેમની યાદ હંમેશા પ્રજ્વલિત રાખવાનો નિર્ણય લીધો. આ ઉપરાંત તેઓએ પોતાના ભાઈ બકુલકુમાર સંઘવીની અંતિમ ઇચ્છા પ્રમાણે તેની યાદમાં ભાવનગરની અગ્રણી સામાજીક સંસ્થા શ્રી કૃષ્ણકુમારસિંહજી અંધ ઉદ્યોગ શાળા અને રાષ્ટ્રીય અંધજન મંડળ ભાવનગર જિલ્લાશાખાની પ્રવૃત્તિઓ નિહાળી, આ અનુદાન યોગ્ય જગ્યાએ અપાયું છે તેવો સંતોષ વ્યક્ત કર્યો હતો. આ સમગ્ર આયોજનમાં પ્રત્યેક ક્ષણે હિંમત અને સહયોગ આપનાર પતિશ્રી હરકિશનભાઇ મહેતાનો પણ હૃદયપૂર્વક આભાર વ્યક્ત કર્યો હતો.